CELEX: 62016CN0577
Language: et
Date: 2016-11-16 00:00:00
Title: Kohtuasi C-577/16: Eelotsusetaotlus, mille on esitanud Verwaltungsgericht Berlin (Saksamaa) 16. novembril 2016 – Trinseo Deutschland Anlagengesellschaft mbH versus Saksamaa Liitvabariik

27.2.2017   
            
            
               ET
            
            
               Euroopa Liidu Teataja
            
            
               C 63/12
            
         Eelotsusetaotlus, mille on esitanud Verwaltungsgericht Berlin (Saksamaa) 16. novembril 2016 – Trinseo Deutschland Anlagengesellschaft mbH versus Saksamaa Liitvabariik
   (Kohtuasi C-577/16)
   (2017/C 063/18)
   Kohtumenetluse keel: saksa
   
      Eelotsusetaotluse esitanud kohus
   
   Verwaltungsgericht Berlin
   
      Põhikohtuasja pooled
   
   
      Kaebaja: Trinseo Deutschland Anlagengesellschaft mbH
   
      Vastustaja: Saksamaa Liitvabariik
   
      Eelotsuse küsimused
   
   
               1.
            
            
               Kas Euroopa Parlamendi ja nõukogu 13. oktoobri 2003. aasta direktiivi 2003/87/EÜ (1), millega luuakse ühenduses kasvuhoonegaaside saastekvootidega kauplemise süsteem, artiklit 1 koostoimes I lisaga tuleb tõlgendada nii, et polümeeride ja eelkõige sellise polümeeri nagu polükarbonaadi tootmine käitises tootmisvõimsusega üle 100 tonni päevas on viidatud lisas nimetatud tegevusala, nimelt orgaaniliste põhikemikaalide tootmine krakkimise, reformingu, täieliku või osalise oksüdeerimise või samalaadsete protsesside abil?
            
         
               2.
            
            
               Kui esimesele küsimusele tuleb vastata jaatavalt, siis kas sellise käitise käitajal on õigus taotleda tasuta eraldatavaid lubatud heitkoguse ühikuid direktiivi 2003/87/EÜ ja komisjoni otsuse 2011/278/EL (2) vahetu kohaldamise alusel, kui lubatud heitkoguste ühikute tasuta eraldamine on siseriiklikus õiguses välistatud ainuüksi seetõttu, et asjaomane liikmesriik jättis polümeere tootvad käitised direktiivi 2003/87/EÜ ülevõtva siseriikliku seaduse kohaldamisalast välja ja sellised käitised ei osale seetõttu heitkogustega kauplemises?
            
         
      (1)  Euroopa Parlamendi ja nõukogu 13. oktoobri 2003. aasta direktiiv 2003/87/EÜ, millega luuakse ühenduses kasvuhoonegaaside saastekvootidega kauplemise süsteem ja muudetakse nõukogu direktiivi 96/61/EÜ, ELT L 275, lk 32.
   
      (2)  Komisjoni 27. aprill 2011. aasta otsus 2011/278/EL, millega määratakse kindlaks kogu liitu hõlmavad üleminekueeskirjad Euroopa Parlamendi ja nõukogu direktiivi 2003/87/EÜ artikli 10a kohaste tasuta saastekvootide ühtlustatud eraldamiseks, ELT L 130, lk 1.